五言送許當通判泉州
作者：沈遘
朝代：宋

paragraphs: 我昔溫陵行，始初得許侯。
溫陵故佳勝，况從吉士游。
日月雖無幾，所樂良綢繆。
歸來十載間，再見朝王州。
故人重相遇，尊酒更勸酬。
歡意我已衰，壯心君益遒。
君顔反更少，我但未白頭。
乃知中都勞，豈若江湖優。
嗟哉石渠客，有似魚被鈎。
何不斷去之，未知所從流。
羨君翩然歸，春風帆畫舟。
錦衣鄉治中，弩矢驅道周。
舊廬何光輝，高堂薦甘羞。
仕者固應爾，自餘信悠悠。
送君喜寧已，顧我愧莫收。
幸君謝友朋，我志無所求。